Одлучни да коначно буду бољи од Лејкерса и освоје титулу, Кингси су трампили Вилијамса са Гризлисима у замену за плејмејкера Мајка Бибија. Дивац је довео до савршенства технику изнуђивања фаула у нападу, што је било пресудно у борби са физички јачим центрима, као што је Шакил О'Нил. Те сезоне су доминирали у лигашком делу такмичења, са 61 победом и 21 поразом и освојеним првим местом у Западној конференцији и целој лиги, испред највећих ривала Лејкерса и Маверикса. У финалу Западне конференције, финалу пре финала, Лејкерси су у врло неизвесној серији савладали Сакраменто 4:3, а у једној утакмици су славили тројком Роберта Орија, до кога се одбила лопта, пошто ју је Дивац избацио из рекета. Ипак, Дивац је прихватио да помогне репрезентацији СР Југославије и да учествује на Светском првенству у Индијанаполису 2002, на којем је СР Југославија освојила последњу златну медаљу у својој историји. Дивац је био један од најзаслужнијих за победу СР Југославије над САД, јер је успешно зауставио америчке центре. После првенства се опростио од репрезентације.